Sajtóközlemény

Regionális hálózatot épít ki a Gebrüder Weiss

Új kirendeltség nyílik Hajdúböszörményben

Budapest, Hajdúböszörmény, 2008. október 27. – November elején megnyitja új, immár harmadik magyarországi telephelyét a Gebrüder Weiss (GW) osztrák szállítmányozó- és logisztikai konszern Hajdúböszörményben. Az M35-ös autópálya mellett, Debrecen szomszédságában megnyíló telephely része a GW dinamikus beruházási politikájának. Az osztrák konszern 2007-ben 4,7 millió eurót fordított magyarországi raktár logisztikai fejlesztésre és az idei beruházási keret is 3 millió euróra rúg. 

A hajdúböszörményi telep feladata kezdetben a vállalat belső áruáramlási folyamatainak optimalizálása lesz. A telephely rövidesen saját ügyvezetéssel, önálló ügyfélkörrel és nemzetközi gyűjtőforgalmakkal rendelkező regionális központtá nőheti ki magát. Az új telephellyel a GW új munkahelyeket hoz létre a hátrányos helyzetű észak-alföldi régióban. A GW Magyarország három telephelyén – Dunaharasztiban, Vecsésen és napokon belül Hajdúböszörményben is – összesen csaknem 250 magasan képzett szakember gondoskodik a megrendelők komplex logisztikai megoldások iránti igényeinek kielégítéséről. A GW magyarországi raktárterülete az új telep belépésével eléri a 23 500 négyzetmétert.

Az új terminál már a nyitás pillanatától a GW-től megszokott és elvárt, csúcsminőségű információ-technológiai megoldásokkal működik. A raktári vonalkódos árukezelés mellett a gépkocsivezetők az árukiszállítás során GPRS-kapcsolattal rendelkező mobil vonalkód-leolvasó készüléket alkalmaznak. A rendszernek köszönhetően – többek között – néhány másodpercen belül az Interneten is látható a kézbesítés pontos ideje és az átvevő neve, így a megbízók on-line követhetik nyomon küldeményük útját. Az átfogó logisztikai megoldások költségcsökkentő hatása révén a GW versenyelőnyt kínál ügyfeleinek, hiszen a szükséges know-how mellett a vállalat megfelelő kapcsolatrendszerrel és telephely-hálózattal is rendelkezik az egyedi megoldások kifejlesztéséhez és megvalósításához.
Az új telephely megnyitásával a logisztikai szolgáltatások színvonalának növelése mellett a GW hazai leányvállalata még közelebb kerülhet stratégiai fontosságú kelet-magyarországi ügyfélköréhez. A hajdúböszörményi terminál a GW regionális hálózatának sűrítésére irányuló folyamat első állomása, a jövőben több vidéki kirendeltség megnyitása is várható.

A Gebrüder Weiss vállalat

A lauterachi (Ausztria, Voralberg tartomány) székhelyű Gebrüder Weiss összesen 4.328 munkatársat foglalkoztat világszerte 130 telephelyen. Közép- és Kelet-Európában a GW Ausztriában, Svájcban, Németországban, Csehországban, Olaszországban, Szlovákiában, Magyarországon, Szlovéniában, Horvátországban, Szerbiában, Bulgáriában, Romániában és Ukrajnában van jelen. A 2007-es üzleti évben a logisztikai konszern 950 millió eurós forgalmat bonyolított le, a magyar leányvállalat értékesítési árbevétele pedig 22 százalékos növekedés mellett 2007-ben elérte a 34,6 millió eurót. 

